John Galsworthy (1867–1933) het in die eerste dertig jaar van die 20ste eeu 'n groot aantal Engelse romans en toneelstukke geskryf. Hy is veral bekend vir sy romansiklus The Forsyte saga. Die Engelse skrywer John Galsworthy is op 14 Augustus 1867 in Kingston upon Thames, Engeland, gebore.
Hy het in die regte aan Oxford gestudeer, maar het nooit gepraktiseer nie. Omdat hy genoeg geld gehad het, het hy al sy tyd aan skryfwerk gewy. Die lys werke wat hy geproduseer het, is indrukwekkend: 17 romans, 26 toneelstukke. 12 verhaalbundels, asook opstelle en gedigte.
Sy eerste boek was die verhaalbundel The four winds (1897), waarvoor hy sy gegewens op 'n reis na die Verre Ooste versamel het. Nog drie romans en 'n verhaalbundel het hierna gevolg voordat hy in 1906 naam gemaak het met die toneelstuk The silver box en die roman The man of property, die eerste van The Forsyte saga. Galsworthy se romans het veral gegaan oor die lewe van mense van sy eie stand, die sogenaamde "upper middle class".
In sy toneelstukke het hy egter die sosiale probleme tussen arm en ryk, byvoorbeeld die tussen arbeiders en fabrieksdirekteure, uitgebeeld. Hierin het hy gepleit vir wedersydse begrip en menslikheid, maar nooit kant gekies tussen die partye nie. Van die romans wat Galsworthy voor die Eerste Wêreldoorlog geskryf het, is The island pharisees (1904), The country house (1907), Fraternity (1909) en The patrician (1911) die belangrikstes. Gedurende die oorlog het hy as vrywilliger in hospitale gewerk en eers daarna weer begin skryf.